ขาดทุน คือ กำไร
ถ้าเราขายสินค้าได้กำไร 1 ล้านบาท จริงๆแล้วเราอาจจะขาดทุน แต่ถ้าเราพลาดขาดทุน 1 ล้านบาท จริงๆแล้วเราอาจจะกำไร ทำไมถึงเป็นอย่างนั้น?  ขอต้อนรับสู่เรื่อง ขาดทุน คือ กำไร
21 มิ.ย. 2560

ถ้าเราขายสินค้าได้กำไร 1 ล้านบาท จริงๆแล้วเราอาจจะขาดทุน
แต่ถ้าเราพลาดขาดทุน 1 ล้านบาท จริงๆแล้วเราอาจจะกำไร
ทำไมถึงเป็นอย่างนั้น?
ขอต้อนรับสู่เรื่อง ขาดทุน คือ กำไร
------------------------------------
ปกติแล้วการตัดสินว่าเราได้กำไรหรือขาดทุนนั้น เรามักจะมองในแค่เรื่องเดียว เรื่องที่สนใจ
เช่น ถ้าเราทำธุรกิจ ขายสินค้าได้กำไร 1 ล้านบาท เราก็จะมองแค่เรามีต้นทุนเท่าไร และขายได้เท่าไร เอามาลบกันที่เหลือคือกำไร
แต่จริงๆแล้ว ถ้าเรามองภาพรวม เรื่องที่เราได้กำไรมา แต่อาจจะทำให้เราขาดทุนในอีกเรื่อง ที่เกี่ยวเนื่องกัน
เช่น ถ้าเราจดจ่อกับธุรกิจที่เราได้กำไรมากเกินไป จนไม่มีเวลาให้ครอบครัว ถ้ามองในภาพรวม ครอบครัวเราก็น่าจะขาดทุน
ถ้าเราได้กำไรอยู่คนเดียว แต่ในขณะเดียวกันต้องทำให้คนอื่นทุกๆคนแย่ลง ถ้ามองเป็นภาพใหญ่ สังคมโดยรวมก็น่าจะขาดทุน
และถ้าเราสนใจแต่กำไรอย่างเดียว จนทำให้เราเครียด นอนไม่หลับ สุขภาพแย่ลง โดยรวมแล้ว ตัวเราเองก็น่าจะขาดทุน
จอห์น ดี. ร็อคกี้เฟลเลอร์ เป็นเศรษฐีที่ร่ำรวยที่สุดในประวัติศาสตร์โลก เขามีทรัพย์สินมากกว่าบิล เกตส์ เศรษฐีอันดับหนึ่งของโลกในปัจจุบันถึง 4.5 เท่า
แต่เมื่อร็อคกี้เฟลเลอร์อายุ 50 ปี เขาได้ป่วยเป็นโรคซึมเศร้า เนื่องจากการทำงานหนักมากเกินไป นอนไม่หลับ อาหารไม่ย่อย และผมร่วงจนต้องใส่วิกผม
ร็อคกี้เฟลเลอร์ตอนอายุ 50 ปี เขาได้กำไรทางธุรกิจ แต่..ตัวเขาเองกำลังขาดทุน
------------------------------------
ในทางกลับกัน ถ้าเราขาดทุนในเรื่องเงิน..
ถึงแม้ว่าเราขาดทุนตอนนี้ แต่ถ้านำมันไปเป็นบทเรียนในการป้องกันการขาดทุนในอนาคตได้อีกหลายเท่า โดยรวมแล้ว ตัวเราก็น่าจะได้กำไร
ถ้าเรายอมขาดทุนบางอย่าง แต่ทำให้เรามีเวลาได้อยู่กับลูก ภรรยา ดูแลพ่อแม่ได้มากขึ้น สุดท้ายแล้วครอบครัวเราก็น่าจะได้กำไร
และถ้าเรายอมขาดทุน เสียสละ เพื่อให้คนอื่นอีกหลายๆคนได้ประโยชน์ ในที่สุด สังคมก็น่าจะได้กำไร
ร็อคกี้เฟลเลอร์คนเดียวกัน วางมือทางธุรกิจในขณะที่เขาอายุ 57 ปี และเริ่มบริจาคเงินเพื่อช่วยเหลือการกุศล และตั้งมูลนิธิขึ้นมาเพื่อสนับสนุนด้านการแพทย์ และการศึกษา
หลังจากเขาวางมือ อาการป่วยของเขาดีขึ้น สามารถใช้ชีวิตหลังเกษียณได้นานถึง 40 ปี และเสียชีวิตลงด้วยวัย 97 ปี
ร็อคกี้เฟลเลอร์หลังจากอายุ 57 ปี เขาขาดทุนในเรื่องเงิน แต่..สังคมได้กำไร และตัวเขาเองก็น่าจะได้กำไรเพราะสุขภาพดีขึ้น
ถ้าวันนี้เราขาดทุน? อย่าพึ่งเสียใจ..
ลองคิดดีๆอีกครั้ง จริงๆแล้ว เราอาจจะได้กำไรในอีกเรื่องหนึ่งอยู่ก็เป็นได้..
แล้วถ้าเราได้กำไรอยู่? เรากำลังยอมขาดทุนในเรื่องไหนอยู่หรือเปล่า?..